par to, kā deleģē deleģēto aktu pieņemšanas pilnvaras, kas piešķirtas Komisijai ar Regulu (ES) 2016/2031 par aizsardzības pasākumiem pret augiem kaitīgajiem organismiem (“Augu veselības tiesību aktu”)

KOMISIJAS ZIŅOJUMS EIROPAS PARLAMENTAM UN PADOMEI

par to, kā deleģē deleģēto aktu pieņemšanas pilnvaras, kas piešķirtas Komisijai ar Regulu (ES) 2016/2031 par aizsardzības pasākumiem pret augiem kaitīgajiem organismiem (“Augu veselības tiesību aktu”)

1.IEVADS

Regula (ES) 2016/2031 par aizsardzības pasākumiem pret augiem kaitīgajiem organismiem (“Augu veselības tiesību akts”) tika pieņemts 2016. gadā. Šī regula stājās spēkā 2016. gada 15. novembrī, un to piemēro no 2019. gada 14. decembra.

Šī regula aizstāj piecas augu veselības aizsardzības direktīvas un paredz uz risku balstītu un proaktīvāku pieeju augu aizsardzībai Savienības teritorijā. Tā prasa veikt apsekošanu, lai pārbaudītu kaitīgo organismu klātbūtni un savlaicīgi konstatētu un paziņotu par uzliesmojumiem un aizturēšanu, nosaka sīki izstrādātus noteikumus par izskaušanu un ierobežošanu, kaitīgo organismu prioritizēšanu, ārkārtas situāciju plānošanu, modelējošajām mācībām, stingrākus importa noteikumus, saskaņotu sertifikāciju un elastīgāku pieeju tam, kā profesionālie operatori veic sertificēšanu kompetento iestāžu oficiālajā uzraudzībā. Šo jauno režīmu papildina un atbalsta noteikumi par oficiālajām kontrolēm, kas ieviesti ar Regulu (ES) 2017/625.

Saskaņā ar Regulas (ES) 2016/2031 noteikumiem Komisija ir pilnvarota pieņemt daudz īstenošanas un deleģēto aktu. Tā Komisijai arī uzliek pienākumu ziņot abiem likumdevējiem par tai piešķirto pilnvaru deleģēšanu.

2.JURIDISKAIS PAMATS

Šis ziņojums ir prasīts Regulas (ES) 2016/2031 105. panta 2. punktā. Saskaņā ar minēto noteikumu pilnvaras pieņemt deleģētos aktus jautājumos, kas uzskaitīti minētajā noteikumā, Komisijai tiek piešķirtas uz piecu gadu laikposmu no 2016. gada 13. decembra un par deleģētajām pilnvarām Komisijai ir jāsagatavo ziņojums ne vēlāk kā deviņus mēnešus pirms minētā piecu gadu laikposma beigām.

Saskaņā ar minēto pantu, Komisija ir pilnvarota pieņemt deleģētos aktus, kas minēti 6. panta 2. punktā, 7. pantā, 8. panta 5. punktā, 19. panta 7. punktā, 21. pantā, 32. panta 5. punktā, 34. panta 1. punktā, 38. pantā, 43. panta 2. punktā, 46. panta 2. punktā, 48. panta 5. punktā, 51. pantā, 65. panta 4. punktā, 71. panta 4. punktā, 76. panta 4. punktā, 81. panta 2. punktā, 83. panta 6. punktā, 87. panta 4. punktā, 89. panta 2. punktā, 96. panta 2. punktā, 98. panta 1. punktā, 99. panta 1. punktā, 100. panta 4. punktā, 101. panta 5. punktā un 102. panta 6. punktā.

Minētās regulas 105. panta 2. punktā noteikts, ka pilnvaru deleģēšana tiek automātiski pagarināta uz tik pat ilgiem laikposmiem, ja vien Eiropas Parlaments vai Padome neiebilst pret šādu pagarināšanu vēlākais trīs mēnešus pirms katra laikposma beigām, bet 105. panta 3. punktā teikts, ka Eiropas Parlaments vai Padome pilnvaru deleģēšanu jebkurā laikā var atsaukt.

3.DELEĢĒŠANAS ĪSTENOŠANA

Pārskata periodā Komisija īstenoja savas deleģētās pilnvaras, pieņemot šādus deleģētos aktus.

·Komisijas Deleģētā regula (ES) 2019/827 (2019. gada 13. marts) par kritērijiem, kas profesionālajiem operatoriem jāizpilda, lai atbilstu Eiropas Parlamenta un Padomes Regulas (ES) 2016/2031 89. panta 1. punkta a) apakšpunktā paredzētajiem nosacījumiem, un par procedūrām, ar kurām nodrošina šo kritēriju izpildi.

·Komisijas Deleģētā regula (ES) 2019/829 (2019. gada 14. marts), ar ko, atļaujot dalībvalstīm oficiālas testēšanas, zinātnes vai izglītības mērķu, izmēģinājumu, šķirņu veidošanas vai selekcijas sakarā paredzēt pagaidu atkāpes, papildina Eiropas Parlamenta un Padomes Regulu (ES) 2016/2031 par aizsardzības pasākumiem pret augiem kaitīgajiem organismiem.

·Komisijas Deleģētā Regula (ES) 2019/1702 (2019. gada 1. augusts), ar ko papildina Eiropas Parlamenta un Padomes Regulu (ES) 2016/2031, izveidojot prioritāro kaitīgo organismu sarakstu.

Līdz šim Komisija ir izmantojusi 4 no 25 deleģēto aktu pieņemšanas pilnvarojumiem, kas paredzēti Regulā (ES) 2016/2031. Dažas no šīm deleģētajām pilnvarām tika izmantotas vienā reizē, pieņemot vienu deleģēto aktu, ja attiecīgie noteikumi pēc būtības bija savā starpā saistīti. Noteikumu apvienošana vienā aktā, nevis sadalīšana pa vairākiem atsevišķiem aktiem, kuros būtu sniegtas savstarpējas norādes citam uz citu, tika uzskatīta par vajadzīgu tādēļ, lai panāktu vienkāršību un pārredzamību un tādējādi varētu efektīvi piemērot noteikumus un izvairīties no dublēšanās.

Šajā tabulā ir norādīts, kuros aktos ir ietverti īpašie pasākumi, kas pieņemti saskaņā ar atbilstošajiem Regulā (ES) 2016/2031 noteiktajiem pilnvarojumiem.